આપણી લાઇફ સ્ટાઇલ બદલાઇ છે. લેડિઝ હોય કે જેન્ટ્સ, હવે લોકો ઘરકામ કરવાનું ટાળે છે. ઘરકામ કોણે કરવું જોઇએ એ સવાલ અંગે આપણે ત્યાં ચર્ચાઓ થતી રહે છે. જેન્ટ્સ આજે પણ ઘરકામ કરવાનું પસંદ નથી કરતા. મહિલાઓ પણ હવે વાસણ, કચરા-પોતાં અને ઘરનાં બીજાં કામો કામવાળી કે કામવાળા પાસે કરાવતા થયાં છે. રસોઇ માટે મહારાજ રાખવાનું ચલણ પણ વધતું જાય છે. હવે લેડિઝ પણ કામ કરતી થઇ ગઇ છે. સ્વાભાવિક રીતે તેને એવું થાય કે ઓફિસથી આવીને તેને બધું તૈયાર મળે. આમ જુઓ તો એમાં કંઇ ખોટું નથી પણ એક સર્વેમાં એવું બહાર આવ્યું છે કે જિમ જવા કરતાં ઘરનું કામ કરવું હેલ્થ અને વેલ્થ માટે સારું છે. વેસ્ટર્ન કન્ટ્રીઝમાં કામવાળા પોસાતા નથી. ત્યાં બધું કામ જાતે કરવું પડે છે. કાર ધોવા માટે પણ સમય કાઢવો પડે છે. એ દેશોમાં સ્ત્રી અને પુરુષ બંને ઘરકામ કરે છે. ઘરનું કામ લેડિઝના કપાળે જ લખાયેલું હોતું નથી.